"Լույս"-ի ծրագրերի ղեկավար Գայանե Ղումաշյանը դասընթացի առաջնային նպատակ է համարում տեսական գիտելիքների կիրառումն իրական կյանքում, ինչը “Լույսի” բոլոր նախագծերի առանցքային գաղափարն է: "Պետք է ընդգծել, որ դասերը երկու փուլով են իրականացվում. առաջինը մասնակիցներին հիմնական մասնագիտական գիտելիքներով ապահովելն է, իսկ հետո արդեն` դրանք կոնկրետ ծրագրերում կիրառելը: Այս վերջին փուլում, երբ Արսենի ու Անիի փոխանցած գիտելիքները լիովին բավարար լինեն կոնկրետ կայքեր մշակելու համար, ուսանողները կկիրառեն դրանք` իրենց իմացություններն առաջարկելով սկսնակ կամ օգնության կարիք ունեցող կազմակերպություններին: Այդ աջակցության արդյունքում էլ մասնակիցները ձեռք կբերեն փորձառություն և պրակտիկ գիտելիքներ",- նշեց Գայանեն: